
     Od januára 2025 má Slovenská republika povinnosť zaviesť triedený zber odpadu z textilu, v tejto súvislosti je vypracovaný návrh „VZN o triedenom zbere odpadu z textilu a zbere textilu vhodného na opätovné použitie na území obce Horné Saliby“ v súlade s § 81 ods. 7 písm. c) a ods. 8 zákona č. 79/2015 Z. z. o odpadoch v znení neskorších predpisov. (viď. príloha)

Návrh
[bookmark: _Hlk179885485]Všeobecne záväzné nariadenie 
o triedenom zbere odpadu z textilu a zbere textilu vhodného na opätovné použitie na území obce Horné Saliby
PRVÁ ČASŤ
ÚVODNÉ USTANOVENIA
§ 1 
Úvodné ustanovenia
(1) Toto všeobecne záväzné nariadenie (ďalej len “nariadenie”) upravuje podmienky a spôsob triedeného zberu odpadu z textilu a zberu textilu vhodného na opätovné použitie, ktorý nie je odpadom, na území obce Horné Saliby.
(2) Správne nakladanie s odpadom z textilu a textilom vhodným na opätovné použitie je v súlade so zámerom obce Horné Saliby nakladať s odpadom z textilu ako súčasťou komunálneho odpadu v súlade s hierarchiou odpadového hospodárstva.
(3) Toto nariadenie stanovuje práva a povinnosti obce Horné Saliby, jej obyvateľov ako aj ďalších subjektov v oblasti nakladania s odpadom z textilu a niektoré možnosti nakladania s textilom vhodným na opätovné použitie, ktorý nie je odpadom, na území obce Horné Saliby.
(4) Nariadenie je vydané v súlade s § 6 zákona č. 369/1990 Zb. o obecnom zriadení v znení neskorších predpisov a § 81 ods. 7 písm. c) a ods. 8 zákona č. 79/2015 Z. z. o odpadoch v znení neskorších predpisov.
§ 2 
Definície pojmov
(1) Držiteľ odpadu z textilu je každý pôvodný pôvodca, ktorého činnosťou odpad z textilu vzniká alebo osoba, ktorá má odpad z textilu v držbe.
(2) Komunálny odpad je zmesový odpad a oddelene vyzbieraný odpad z domácností a z iných zdrojov v obci Horné Saliby podľa osobitného predpisu1).
(3) [bookmark: _Hlk181708948][bookmark: _Hlk179361299]Nádoba na triedený zber odpadu z textilu je zreteľne označená špecializovaná zberná nádoba slúžiaca na triedený zber odpadu z textilu, ktorú obec Horné Saliby alebo osoba oprávnená nakladať s odpadmi z textilu na základe zmluvy s obcou Horné Saliby umiestnila na území zberného dvoru obce.
(4) Poplatník je fyzická osoba alebo právnická osoba, ktorá v obci Horné Saliby platí poplatok za komunálny odpad podľa osobitného predpisu2).
(5) Odpad z textilu je zložkou komunálneho odpadu, ktorá pozostáva z textilných výrobkov, ktorých sa ich držiteľ zbavuje, chce zbaviť alebo je v súlade s právnym poriadkom povinný zbaviť a ktoré nie sú objemným odpadom ani drobným stavebným odpadom.
(6) Osoba oprávnená nakladať s odpadmi z textilu je osoba, ktorej bol udelený súhlas alebo registrácia podľa osobitného predpisu3) alebo integrované povolenie podľa osobitného predpisu4).
(7) Textil vhodný na opätovné použitie je bezchybný textilný výrobok, ktorý je opraný alebo vyčistený, suchý, bez zápachu, plesní či iných znečistení, ktorý je použiteľný na ten istý účel, na ktorý bol určený, bez potreby akejkoľvek opravy.
(8) Textilný výrobok je akýkoľvek textilný, s textíliami súvisiaci a obuvnícky výrobok, najmä textilný výrobok uvedený v prílohe č. 1 tohto nariadenia. Pre účely tohto nariadenia sa za textilný výrobok nepovažujú koberce, matrace, stavebné textílie či iné objemné odpady alebo drobné stavebné odpady.
DRUHÁ ČASŤ
TRIEDENÝ ZBER ODPADU Z TEXTILU
§ 3 
Povinnosti obce Horné Saliby
(1) Obec Horné Saliby zabezpečí zavedenie a vykonávanie triedeného zberu odpadu z textilu, ktorý je súčasťou komunálneho odpadu.
(2) Obec Horné Saliby zabezpečí primeraný počet zberných miest na zbernom dvore obce Horné Saliby.
(3) Zberným miestom odpadu z textilu je nádoba na triedený zber odpadu z textilu oprávnene umiestnená na území obce Horné Saliby a zabezpečená pred poveternostnými podmienkami a inými zdrojmi kontaminácie, ktorú obec  Horné Saliby alebo osoba oprávnená nakladať s odpadom z textilu zreteľne označí ako zberné miesto odpadu z textilu, najmä zabezpečený kovový kontajner na textil, veľkokapacitný kontajner, veľkoobjemové vaky (tzv. „big bag“) či iné vhodné nádoby alebo vrecia umiestnené v interiéry alebo exteriéry.
(4) Zberné miesta odpadu z textilu musia byť zabezpečené pred neoprávneným vyprázdňovaním a musia zabezpečovať dostatočnú ochranu zhromaždenému odpadu z textilu pred vplyvom počasia či inými zdrojmi kontaminácie.
(5) Za účelom vytvorenia a prevádzky systému na triedený zber odpadu z textilu obec Horné Saliby má uzatvorenú zmluvu s jednou alebo viacerými osobami oprávnenými nakladať s odpadmi z textilu.
(6) Obsahom zmluvy podľa odseku 3 môže byť dojednanie najmä nasledujúcich podmienok:
a) spôsob a podmienky zberu a prepravy odpadu z textilu;
b) umiestnenie a hustotu nádob na triedený zber odpadu z textilu na území obce Horné Saliby, ak ich má podľa dohody umiestniť oprávnená osoba;
c) počet vývozov;
d) cieľový obsah nádob na triedený zber odpadu z textilu a jeho kvalitu; 
e) spôsob balenia odpadu z textilu, ktorý je možné vhodiť do nádob na triedený zber odpadu z textilu, ak osoba oprávnená nakladať s odpadom z textilu požaduje špecifický spôsob balenia;
f) povinnosť osoby oprávnenej nakladať s odpadom ako nasledujúcim držiteľom odpadu z textilu poskytnúť obci Horné Saliby pravdivé a úplné informácie súvisiace s nakladaním s odpadom z textilu, najmä vydať obci Horné Saliby potvrdenie o množstve vyzbieraného odpadu z textilu.
(7) Obec Horné Saliby zverejní na svojom webovom sídle alebo iným vhodným spôsobom zrozumiteľný popis systému triedeného zberu odpadu z textilu.
(8) Obec Horné Saliby pri dojednávaní intervalu vyprázdňovania nádob na triedený zber odpadu z textilu zohľadní najmä počet a potreby poplatníkov v obci Horné Saliby.
(9) Obec Horné Saliby vedie evidenciu o množstve vyzbieraného odpadu z textilu. 
§ 4 
Povinnosti držiteľov odpadu z textilu
(1) Držitelia odpadu z textilu sú povinní nakladať s odpadom z textilu v súlade s týmto nariadením a dodržiavať pokyny obce Horné Saliby týkajúce sa triedeného zberu odpadu z textilu.
(2) Držitelia odpadu z textilu sú povinní dôsledne rozlišovať medzi triedeným zberom odpadu z textilu, pri ktorom sa na zberných miestach odpadu z textilu vyhadzujú textilné výrobky ako súčasť komunálneho odpadu, a doplnkovým zberom textilu vhodného na opätovné použitie, ktorý nie je odpadom.
§ 5 
Nakladanie s odpadom z textilu
(1) Ak nie je v tomto nariadení uvedené v konkrétnom prípade inak, odpad z textilu vhodný na triedený zber je odpad z textilu pozostávajúci z textilných výrobkov, ktoré sú suché, bez zápachu, plesní či iných znečistení alebo potenciálnych zdrojov kontaminácie a to bez ohľadu na to, či sú vyhadzované textilné výrobky bezchybné, opotrebované alebo poškodené.
(2) Odpad z textilu, ktorý je podľa tohto nariadenia vhodný na triedený zber, je držiteľ odpadu z textilu povinný odovzdať na zberných miestach odpadu z textilu. 
(3) Zakazuje sa 
a) do nádob na triedený zber odpadu z textilu vhadzovať znehodnotený odpad z textilu, ktorý je vlhký, plesnivý, zapáchajúci alebo inak spôsobilý znečistiť, kontaminovať alebo inak znehodnotiť vytriedený odpad z textilu zhromaždený v nádobách na triedený zber odpadu z textilu;
b) ukladať odpad z textilu do nádob určených na zber zmesového komunálneho odpadu; to neplatí pre znehodnotený odpad z textilu, ktorý je plesnivý, zapáchajúci alebo inak spôsobilý znečistiť, kontaminovať alebo inak znehodnotiť vytriedený odpad z textilu zhromaždený v nádobách na triedený zber odpadu z textilu;
c) ukladať odpad z textilu do nádob určených na triedený zber iného druhu odpadu; 
d) ukladať odpad z textilu pri nádobách na zber zmesového komunálneho odpadu alebo nádobách na triedený zber iného druhu odpadu. 
(4) Obec Horné Saliby môže zriadiť špecializované nádoby na triedený zber znehodnoteného odpadu z textilu, ktorý je vlhký, plesnivý, zapáchajúci alebo inak spôsobilý znečistiť, kontaminovať alebo inak znehodnotiť vytriedený odpad z textilu. Držitelia znehodnoteného odpadu z textilu sú v takom prípade povinní odovzdať ho do špecializovaných nádob na triedený zber znehodnoteného odpadu z textilu.
(5) Odpad z textilu, ktorý pozostáva z bezchybných textilných výrobkov vhodných na opätovné použitie, môže držiteľ odpadu z textilu pred vyhodením zabaliť do ochranného obalu (napr. použitá čistá plastová taška) oddelene od ostatného odpadu z textilu.
(6) Odovzdanie odpadu z textilu držiteľmi odpadu z textilu, ktorí nie sú poplatníci v obci Horné Saliby nie je dovolené.
TRETIA ČASŤ
ZBER TEXTILU VHODNÉHO NA OPÄTOVNÉ POUŽITIE
§ 6 
Doplnkový zber textilu vhodného na opätovné použitie
(1) Doplnkový zber textilu vhodného na opätovné použitie je účinným nástrojom predchádzania vzniku odpadu z textilu a slúži na efektívne zníženie množstva komunálneho odpadu vznikajúceho na území obce Horné Saliby.
(2) Obec Horné Saliby môže podporiť doplnkový zber textilu vhodného na opätovné použitie najmä nasledujúcimi spôsobmi: 
a) organizovaním príležitostných alebo sezónnych bazárov oblečenia, výmen oblečenia či zbierok textilu vhodného na opätovné použitie alebo prevádzkovaním centra opätovného použitia, 
b) odplatným alebo bezodplatným poskytnutím vnútorných alebo vonkajších priestorov a propagačných plôch vo vlastníctve obce Horné Saliby tretím stranám, ktoré majú záujem zorganizovať príležitostné alebo sezónne bazáre, výmeny oblečenia či zbierky textilu vhodného na opätovné použitie alebo prevádzkovať centrum opätovného použitia. 
(3) Na podporu doplnkového zberu textilu vhodného na opätovného použitie zo strany obce v akejkoľvek forme nie právny nárok. Akákoľvek žiadosť tretej strany o podporu bude vyhodnocovaná samostatne.
§ 7
Povinnosti organizátora 
(1) Pri organizovaní doplnkového zberu textilu vhodného na opätovné použitie je organizátor povinný:
a) poučiť účastníkov o skutočnosti, že sa jedná o doplnkový zber textilu vhodného na opätovné použitie, ktorý nie je odpadom, pričom zbierané textilné výrobky musia byť oprané alebo vyčistené, suché, bez zápachu, plesní či iných znečistení a poškodení a musia byť priamo použiteľné na ten istý účel, na ktorý boli určené, bez potreby akejkoľvek opravy;
b) vhodným spôsobom zreteľne oddeliť a tak zamedziť zameniteľnosť organizovaného doplnkového zberu textilu vhodného na opätovné použitie od obcou Horné Saliby zavedeného systému triedeného zberu odpadu z textilu;
c) poskytnúť obci Horné Saliby stručný a zrozumiteľný popis aktivity a organizačných informácií ohľadom organizovaného doplnkového zberu textilu vhodného na opätovné použitie, v ktorom jasne vysvetlí rozdiel od triedeného zberu odpadu z textilu a uvedie požiadavky na textil vhodný na opätovné použitie v súlade s týmto nariadením (napríklad vo forme infografiky s doplnkovým popisom); poskytnutý popis obec Horné Saliby použije na zverejnenie na svojej internetovej stránke a prípadne ho zverejní aj iným vhodným spôsobom; 
d) zabezpečiť individuálne posúdenie všetkých preberaných textilných výrobkov priamo na mieste doplnkového zberu textilu vhodného na opätovné použitie za účelom kontroly, že sa skutočne jedná o textil vhodný na opätovné použitie;
e) zabezpečiť, aby textilné výrobky, ktoré nie sú textilom vhodným na opätovné použitie, neboli pripustené do doplnkového zberu a boli vrátené ich pôvodnému držiteľovi alebo oddelene vyzbierané ako odpad z textilu v súlade so zavedeným systémom triedeného zberu odpadu z textilu podľa tohto nariadenia; 
f) ak nie je individuálne dojednané inak, organizátor znáša náklady na triedený zber odpadu z textilu v rozsahu vzniknutého odpadu z textilu podľa cenníka zverejneného na zbernom mieste odpadu z textilu obce.
g) zabezpečiť aby nedošlo k zmiešaniu odpadu z textilu a vyzbieraného textilu vhodného na opätovné použitie;
h) poskytol obci Horné Saliby sumárne informácie o celkovej hmotnosti vyzbieraného textilu vhodného na opätovné použitie a o celkovej hmotnosti textilu, ktorý bol odovzdaný na opätovné použitie.
(2) Ak je organizátorom doplnkového zberu obec Horné Saliby, ustanovenie odseku 1 sa uplatní primerane. Obec Horné Saliby s textilom vhodným na opätovné použitie, ktorý akýmkoľvek spôsobom doplnkovo vyzbiera, naloží najmä nasledujúcimi spôsobmi:
a) odovzdá ho do centier opätovného použitia, ak sú zriadené, alebo
b) predá alebo daruje charitatívnym organizáciám, subjektom vykonávajúcim predaj použitého oblečenia a textilu alebo subjektom zaoberajúcim sa triedením použitého textilu za účelom jeho ďalšieho využitia, ktoré sú držiteľmi potrebných povolení.
ŠTVRTÁ ČASŤ
ZÁVEREČNÉ USTANOVENIA
§ 8
Kontrola a sankcie
(1) Každá fyzická a právnická osoba je oprávnená nahlásiť nakladanie s odpadom z textilu v rozpore s týmto nariadením. 
(2) Nahlásenie podľa predchádzajúcej vety je možné vykonať jedným z nasledujúcich spôsobov:
a) podaním do elektronickej schránky obce Horné Saliby,
b) elektronicky na emailovú adresu obce Horné Saliby,
c) ústne počas úradných hodín na obecnom úrade Horné Saliby. 
(3) Na porušenia povinností stanovených týmto nariadením sa vzťahuje všeobecný predpis upravujúci administratívne delikty5). 



§ 9
Záverečné ustanovenia
(1) Toto nariadenie bol schválený obecným zastupiteľstvom v Horných Salibách, 
dňa .......2024 uznesením č. ..........  
(2) Toto nariadenie nadobúda účinnosť dňom 01.01.2025.


V Horných Salibách, dňa:




                                                                                                                         Ing. Pavol Dobosy
                                                                                                                              starosta obce




Vyvesené dňa na úradnej tabuli obce dňa: 
Zvesené z úradnej tabule obce dňa: 
Nadobúda účinnosť dňom: 01.01.2025
Zverejnené na webovom sídle obce dňa: 
(3) 

Príloha č. 1 k všeobecne záväznému nariadeniu o triedenom zbere odpadu z textilu a zbere textilu vhodného na opätovné použitie na území obce Horné Saliby]
Pre účely všeobecne záväzného nariadenia o triedenom zbere odpadu z textilu a zbere textilu vhodného na opätovné použitie na území obec Horné Saliby sa za textilný výrobok považujú najmä:
1. textilné výrobky pre domácnosť, textilné odevy a textilné odevné doplnky patriace do nasledovných tried kombinovanej nomenklatúry podľa osobitného predpisu6): 
	ČÍSELNÝ ZNAK KN
	OPIS

	61 – všetky kódy
	Odevy a odevné doplnky, pletené alebo háčkované 

	62 – všetky kódy
	Odevy a odevné doplnky, nepletené alebo neháčkované 

	6301 
	Prikrývky a cestovné koberčeky (okrem 6301 10 00) 

	6302 
	Posteľná bielizeň, stolová bielizeň, toaletná bielizeň a kuchynská bielizeň 

	6303 
	Záclony, závesy (vrátane drapérií) a interiérové rolety a žalúzie; záclonové alebo posteľové drapérie 

	6304 
	Ostatné interiérové textílie, okrem výrobkov položky 9404

	6309 
	Obnosené odevy a ostatné opotrebované výrobky 

	6504 
	Klobúky a ostatné pokrývky hlavy, splietané alebo zhotovené spojením pásov z akýchkoľvek materiálov, tiež podšívané alebo zdobené 

	6505 
	Klobúky a ostatné pokrývky hlavy, pletené alebo háčkované, alebo celkom dohotovené z čipky, plsti alebo ostatnej textílie, v metráži (nie však v pásoch), tiež podšívané alebo zdobené; sieťky na vlasy z akéhokoľvek materiálu, tiež podšívané alebo zdobené 



Patria tu:	najmä pánske, dámske alebo detské odevy ako sú zvrchníky, plášte, peleríny, kabáty, bundy, vetrovky, obleky, saká, nohavice, krátke nohavice, kostýmy, sukne, nohavicové sukne, šaty, spodničky, nohavičky, slipy, nočné košele, pyžamá, negližé, podprsenky, korzety, plavky, kúpacie plášte, župany, tričká, tielka, pulóvre, svetre vesty, košele, blúzky, dojčenské odevy a odevné doplnky, teplákové súpravy, pančuchové nohavice, pančuchy, podkolienky, ponožky, rukavice, šály, šatky, a podobné textilné výrobky z rôznych materiálov bez ohľadu na spôsob ich zhotovenia (najmä zošitím textilných dielov, tkaním, háčkovaním, pletením).
Obnosené oblečenie, napr. obnosené, opotrebované alebo poškodené odevy, obuv a iné textilné výrobky. 
Klobúky, baretky, šatky na hlavu, čiapky, šiltovky, kukly, sieťky na vlasy či iné pokrývky hlavy z akýchkoľvek materiálov.
Nepatria tu: 	najmä matracové podložky; posteľoviny a podobné výrobky (napríklad matrace, prešívané prikrývky, periny, vankúše a podhlavníky), s pružinami alebo vypchávané, alebo vnútri vyložené akýmkoľvek materiálom, alebo z ľahčeného kaučuku alebo ľahčených plastov, tiež potiahnuté, stany, kempingové prístrešky, nafukovacie matrace, prilby a iné ochranné pokrývky hlavy.
2. kožené odevy, odevné doplnky a obuv patriace do nasledovných tried kombinovanej nomenklatúry podľa osobitného predpisu6):
	ČÍSELNÝ ZNAK KN
	OPIS

	4203 
	Odevy a odevné doplnky z ušne alebo kompozitnej ušne (okrem obuvi a pokrývok hlavy a ich častí, a tovaru kapitoly 95, napríklad chráničov predkolenia, šermiarskych masiek) 

	6401 
	Nepremokavá obuv s vonkajšou podrážkou a so zvrškom z kaučuku alebo plastov, ktorej zvršok nie je k podrážke pripevnený ani s ňou spojený šitím, prinitovaním, pribitím klinčekmi, priskrutkovaním, pribitím kolíkmi alebo podobným spôsobom 

	6402 
	Ostatná obuv s vonkajšou podrážkou a zvrškom z kaučuku alebo plastov 

	6403 
	Obuv s vonkajšou podrážkou z kaučuku, plastov, ušne alebo kompozitnej ušne a so zvrškom z ušne

	6404 
	Obuv s vonkajšou podrážkou z kaučuku, plastov, ušne alebo kompozitnej ušne a zvrškom z textilných materiálov 

	6405 
	Ostatná obuv 

	6402 
	Ostatná obuv s vonkajšou podrážkou a zvrškom z kaučuku alebo plastov 




Patria tu:	najmä kožené odevy, odevné doplnky, opasky, kabelky, tašky, kapsy, plastová a gumená obuv, gumené čižmy, kožené čižmy, pánske, dámske a detské topánky, papuče, šľapky a iná domáca obuv, športová obuv, kopačky, obuv na tenis, obuv na basketbal, obuv na gymnastiku, lyžiarska obuv, lyžiarska bežecká obuv, obuv na snowboard ako aj a iná obuv vyrobená z ušne, kompozitnej ušne, textilných materiálov alebo iných materiálov.
Nepatria tu: 	športové chrániče, chrániče predkolenia a iné ochranné športové potreby, šermiarske masky, korčule, kolieskové korčule, lopty, rybárske podberáky, sieťky na motýle. 
Poznámky
1) § 80 ods. 1 zákona č. 79/2015 Z. z. o odpadoch a o zmene a doplnení niektorýh zákonov v znení neskorších predpisov
2) § 77 ods. 2 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady
3) § 97 ods. 1 písm. c), d), p) a § 98 ods. 1 alebo 2 zákona č. 79/2015 Z. z. o odpadoch a o zmene a doplnení niektorýh zákonov v znení neskorších predpisov
4) § 3 ods. 3 písm. c) druhý a/alebo tretí bod zákona č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov
5) Zákon č. 372/1990 Zb. o priestupkoch v znení neskorších predpisov
6) Príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku v znení neskorších predpisov




